作者:呂溫
標題:道州途中即事
內容:零桂佳山水，滎陽舊自同。經途看不暇，遇境說難窮。疊嶂青時合，澄湘漫處空。舟移明鏡裡，路入畫屏中。巖壑千家接，松蘿一徑通。漁煙生縹緲，犬吠隔籠蔥。戲鳥留餘翠，幽花吝晚紅。光翻沙瀨日，香散橘園風。信美非吾土，分憂屬賤躬。守愚資地僻，恤隱望年豐。且保心能靜，那求政必工。課終如免戾，歸養洛城東。